title: 2005/937/KE: Id-Deċiżjoni tal-Kunsill tat- 8 ta' Diċembru 2005  dwar il-konklużjoni tal-Ftehim f'forma ta' Skambju ta' Ittri dwar l-applikazzjoni provviżorja tal-Protokoll li jiffissa, għall-perjodu bejn it- 18 ta' Jannar 2005  u s- 17 ta' Jannar 2011 , l-opportunitajiet ta' sajd u l-kontribuzzjoni finanzjarja previsti mill-Ftehim bejn il-Komunità Ekonomika Ewropea u r-Repubblika tas-Seychelles dwar is-sajd 'il barra mill-kosta tas-Seychelles

text:
               30.12.2005

               MT

               Il-Ġurnal Uffiċjali ta’ l-Unjoni Ewropea

               L NaN/1

         ID-DEĊIŻJONI TAL-KUNSILL
   tat-8 ta' Diċembru 2005
   dwar il-konklużjoni tal-Ftehim f'forma ta' Skambju ta' Ittri dwar l-applikazzjoni provviżorja tal-Protokoll li jiffissa, għall-perjodu bejn it-18 ta' Jannar 2005 u s-17 ta' Jannar 2011, l-opportunitajiet ta' sajd u l-kontribuzzjoni finanzjarja previsti mill-Ftehim bejn il-Komunità Ekonomika Ewropea u r-Repubblika tas-Seychelles dwar is-sajd 'il barra mill-kosta tas-Seychelles
   (2005/937/CE)
   IL-KUNSILL TA' L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 37 tiegħu flimkien ma' l-Artikolu 300(2),
   Wara li kkunsidra l-proposta tal-Kummissjoni,
   Billi:

               (1)

               Il-Komunità u s-Seychelles innegozjaw sabiex jiddeterminaw il-modifiki jew żidiet li jiġu introdotti fil-Protokoll anness mal-Ftehim bejn il-Komunità Ekonomika Ewropea u r-Repubblika tas-Seychelles dwar is-sajd 'il barra mill-kosta tas-Seychelles (1) fit-tmiem tal-perjodu ta' applikazzjoni tal-Protokoll fis-seħħ.

               (2)

               Bħala riżultat ta' dawn in-negozjati, ġie inizjalat Protokoll ġdid fit-23 ta' Settembru 2004.

               (3)

               Konformement ma' dan il-Protokoll, is-sajjieda tal-Komunità jibbenefikaw minn opportunitajiet ta' sajd fl-ibħra li jaqgħu taħt is-sovranità jew il-ġurisdizzjoni tar-Repubblika tas-Seychelles għall-perjodu bejn it-18 ta' Jannar 2005 u s-17 ta' Jannar 2011.

               (4)

               Sabiex tiġi żgurata l-kontinwazzjoni ta' l-attivitajiet tas-sajd tal-bastimenti tal-Komunità huwa indispensabbli li l-Protokoll il-ġdid jiġi applikat mill-aktar fis possibbli. Għal din ir-raġuni, iż-żewġ Partijiet inizjalaw Ftehim f'forma ta' Skambju ta' Ittri li jipprevedi l-applikazzjoni provviżorja mit-18 ta' Jannar 2005 tal-Protokoll inizjalat. Il-Ftehim f'forma ta' Skambju ta' Ittri, għandu jiġi approvat suġġett għall-konklużjoni tal-Protokoll mill-Kunsill.

               (5)

               Jeħtieġ li jiġi definit il-mod li bih jitqassmu l-opportunitajiet ta' sajd fost l-Istati Membri, fuq il-bażi tat-tqassim tradizzjonali ta' l-opportunitajiet ta' sajd taħt il-Ftehim dwar is-sajd,

         IDDEĊIEDA KIF ĠEJ:
   Artikolu 1
   Il-Ftehim f'forma ta' Skambju ta' Ittri dwar l-applikazzjoni provviżorja tal-Protokoll li jiffissa, għall-perjodu bejn it-18 ta' Jannar 2005 u s-17 ta' Jannar 2011, l-opportunitajiet ta' sajd u l-kontribuzzjoni finanzjarja previsti mill-Ftehim bejn il-Komunità Ekonomika Ewropea u r-Repubblika tas-Seychelles dwar is-sajd 'il barra mill-kosta tas-Seychelles huwa b'dan approvat f'isem il-Komunità.
   It-test tal-Ftehim f'forma ta' Skambju ta' Ittri u t-test tal-Protokoll huma mehmuża mad-Deċiżjoni preżenti.
   Artikolu 2
   L-opportunitajiet ta' sajd iffissati mill-Protokoll huma mqassma fost l-Istati Membri skond is-sistema segwenti:

                           —

                           bastimenti tal-qbid tat-tonn bit-tartarun:

               Spanja:
               Franza:
               Italja:

               22 bastiment
               17-il bastiment
               1 bastiment

                           —

                           bastimenti tas-sajd bil-konzijiet tal-wiċċ:

               Spanja:
               Franza:
               Portugall:

               2 bastimenti
               5 bastimenti,
               5 bastimenti.

         Jekk it-talbiet għal liċenzji minn dawn l-Istati Membri ma jkoprux l-opportunitajiet kollha ta' sajd iffissati mill-Protokoll, il-Kummissjoni tista' tikkunsidra talbiet għal liċenzji minn kwalunkwe Stat Membru ieħor.
   Artikolu 3
   Il-President tal-Kunsill huwa b'dan awtorizzat jinnomina l-persuni li jkollhom is-setgħa li jiffirmaw il-Ftehim bl-effett li tintrabat il-Komunità.

      Magħmula fi Brussell, fit-8 ta' Diċembru 2005

            Għall-Kunsill

            Il-President

         J. HUTTON

      (1)  ĠU L 119, 7.5.1987, p. 26.
   ANNESS
   KONDIZZJONIJIET GĦALL-EŻERĊIZZJU TA' L-ATTIVITAJIET TAS-SAJD FL-IBĦRA TAS-SEYCHELLES MILL-BASTIMENTI TAL-KOMUNITÀ
   KAPITOLU I
   FORMALITAJIET APPLIKABBLI GĦAT-TALBA U L-GĦOTI TA' LIĊENZJI
   TAQSIMA 1

      Għoti tal-liċenzji

               1.

               Il-bastimenti Komunitarji eliġibbli biss jistgħu jingħataw liċenzja tas-sajd fl-ibħra tas-Seychelles skond il-Protokoll li jistabbilixxi, għall-perjodu mit-18 ta' Jannar 2005 sas-17 ta' Jannar 2011, l-opportunitajiet tas-sajd u l-kontribuzzjoni finanzjarja previsti mill-Ftehim bejn il-Komunità Ekonomika Ewropea u r-Repubblika tas-Seychelles dwar is-sajd 'il barra mill-kosta tas-Seychelles

               2.

               Sabiex bastiment ikun eliġibbli, la l-proprjetarju, la l-kaptan u lanqas il-bastiment stess ma għandhom ikunu projbiti milli jwettqu attività tas-sajd fis-Seychelles. Għandhom ikunu f'sitwazzjoni ta' regolarità fil-konfront ta' l-awtoritajiet amministrattivi tas-Seychelles, fis-sens li għandhom ikunu wettqu l-obbligi preċedenti kollha marbuta ma' l-attivitajiet tas-sajd tagħhom fis-Seychelles fil-kuntest ta' kull ftehim tas-sajd konkluż mal-Komunità.

               3.

               Kull bastiment Komunitarju li jitlob liċenzja tas-sajd għandu jkun rappreżentat minn aġent residenti fis-Seychelles. L-isem u l-indirizz ta' dan ir-rappreżentant għandhom ikunu indikati fuq l-applikazzjoni għal-liċenzja.

               4.

               L-awtoritajiet kompetenti Komunitarji għandhom jippreżentaw lis-SFA (Seychelles Fishing Authority) applikazzjoni għal kull bastiment li jixtieq jistad taħt dan il-Ftehim, mill-anqas 20 ġurnata qabel id-data tal-bidu tal-perjodu ta' validità mitlub. Madankollu, il-proprjetarji tal-bastimenti li ma ppreżentawx applikazzjoni għal liċenzja qabel il-perjodu ta' validità jistgħu jagħmlu dan matul il-perjodu ta' validità, mhux aktar minn 20 jum qabel il-bidu ta' l-attivitajiet tas-sajd. F'każijiet bħal dawn, il-proprjetarji tal-bastimenti għandhom jagħmlu l-ħlasijiet dovuti għas-sena kollha.

               5.

               L-applikazzjonijiet għandhom jiġu preżentati lill-awtoritajiet kompetenti tas-Seychelles fuq formola li mudell tagħha huwa espost fl-Appendiċi 1.

               6.

               Kull applikazzjoni għal liċenzja għandha tkun akkumpanjata mid-dokumenti segwenti:

                           —

                           prova li jkun sar il-ħlas għall-perjodu ta' validità mitlub,

                           —

                           kwalunkwe dokument jew ċertifikat ieħor meħtieġ skond id-disposizzjonijiet partikolari applikabbli għat-tip ta' bastiment skond dan il-Protokoll.

               7.

               Il-ħlas għandu jsir fil-kont indikat mill-awtoritajiet tas-Seychelles.

               8.

               Il-ħlas għandu jinkludi t-taxxi nazzjonali u lokali kollha bl-eċċezzjoni tat-taxxi tal-port u l-ispejjeż għall-għoti ta' servizzi.

               9.

               Il-liċenzji għall-bastimenti kollha għandhom jingħataw, fi żmien 15-il jum mir-riċezzjoni tad-dokumentazzjoni kollha prevista fil-punt 6 hawn fuq, mill-awtoritajiet kompetenti tas-Seychelles.
               Għandha tintbagħat kopja lid-Delegazzjoni tal-Kummissjoni Ewropea kompetenti għas-Seychelles.

               10.

               Il-liċenzja għandha tingħata f'isem bastiment speċifiku u ma għandhiex tkun trasferibbli.

               11.

               Madankollu, fuq talba tal-Komunità Ewropea u fejn jiġi ppruvat każ ta' force majeure, il-liċenzja ta' bastiment għandha tiġi sostitwita, għall-bqija tal-perjodu tal-validità tagħha, b'liċenzja ġdida f'isem bastiment ieħor li jkollu karatteristiċi simili għal dawk tal-bastiment sostitwit, mingħajr ma jkollu jsir ħlas ġdid. Iżda jekk it-tunnellaġġ gross reġistrat (GRT) tal-bastiment sostituttiv ikun ogħla minn dak tal-bastiment li jkollu jiġi sostwit, id-differenza fil-ħlas għandha titħallas pro rata temporis.

               12.

               Il-proprjetarju tal-bastiment li jiġi sostitwit, jew ir-rappreżentant tiegħu, għandu jagħti lura l-liċenzja annullata lill-awtoritajiet kompetenti tas-Seychelles permezz ta' l-intermedju tad-Delegazzjoni tal-Kummissjoni Ewropea kompetenti għas-Seychelles.

               13.

               Id-data tad-dħul fis-seħħ tal-liċenzja l-ġdida għandha tkun dik meta l-liċenzja annullata tingħata lura lill-awtoritajiet tas-Seychelles mill-proprjetarju. Id-Delegazzjoni tal-Kummissjoni Ewropea kompetenti għas-Seychelles għandha tiġi infurmata bit-trasferiment tal-liċenzja.

               14.

               Il-liċenzja għandha tinżamm abbord il-bastiment f'kull mument, mingħajr preġudizzju għall-punt 2 tal-Kapitolu VII ta' dan l-Anness.

         TAQSIMA 2

      Kondizzjonijiet tal-liċenzja – ħlasijiet, u ħlasijiet bil-quddiem

               1.

               Il-liċenzji għandhom ikollhom validità ta' sena u għandhom ikunu rinnovabbli.

               2.

               Il-ħlas għandu jkun ta' EUR 25 għal kull tunnellata metrika maqbuda fl-ibħra tas-Seychelles.

               3.

               Il-liċenzji għandhom jingħataw malli jsiru l-ħlasijiet fissi segwenti lill-awtoritajiet nazzjonali kompetenti:

                           —

                           EUR 15 000 għal kull bastiment tal-qbid tat-tonn bit-tartarun, ekwivalenti għall-ħlasijiet dovuti għal 600 tunnellata metrika ta' tonn u ta' speċi li jixbhu lit-tonn maqbuda kull sena fl-ibħra tas-Seychelles,

                           —

                           EUR 3 000 għal kull bastiment tas-sajd bil-konzijiet tal-wiċċ ta' aktar minn 150 GRT, ekwivalenti għall-ħlasijiet dovuti għal 120 tunnellata metrika ta' tonn u ta' speċi li jixbhu lit-tonn maqbuda kull sena fl-ibħra tas-Seychelles,

                           —

                           EUR 2 250 għal kull bastiment tas-sajd bil-konzijiet tal-wiċċ ta' massimu 150 GRT jew inqas, ekwivalenti għall-ħlasijiet dovuti għal 90 tunnellata metrika ta' tonn u ta' speċi li jixbhu lit-tonn maqbuda kull sena fl-ibħra tas-Seychelles.

               4.

               L-SFA għandha tħejji prospett tal-ħlasijiet dovuti rigward is-sena kalendarja li tkun għaddiet, fuq il-bażi tad-dikjarazzjonijiet tal-qabdiet mill-bastimenti Komunitarji u ta' kull informazzjoni oħra fil-pussess ta' l-SFA.

               5.

               Il-prospett għandu jintbagħat lill-Kummissjoni qabel il-31 ta' Marzu tas-sena kurrenti. Il-Kummissjoni għandha tibagħtu qabel il-15 ta' April simultanjament lill-proprjetarji tal-bastimenti u lill-awtoritajiet nazzjonali ta' l-Istati Membri konċernati.

               6.

               Fejn il-proprjetarji tal-bastimenti ma jaqblux mal-prospett imressaq mill-SFA, jistgħu jikkonsultaw lill-istituti xjentifiċi kompetenti sabiex jivverifikaw l-istatistiċi tal-qabdiet bħall-IRD (Institut de Recherche pour le Développement), l-IEO (Instituto Español de Oceanografia) u l-IPIMAR (Instituto de Investigação das Pescas e do Mar), u wara dan jiddiskutu flimkien ma' l-awtoritajiet tas-Seychelles sabiex jistabbilixxu l-prospett finali qabel il-31 ta' Mejju tas-sena kurrenti. Jekk il-proprjetarji tal-bastimenti jonqsu milli jagħmlu osservazzjonijiet sa dik id-data, il-prospett imressaq mill-SFA għandu jitqies bħala definittiv.

               7.

               L-Istati Membri għandhom jibagħtu lill-Kummissjoni l-prospett finali relattiv għall-flotta tagħhom stess.

               8.

               Il-propjetarji tal-bastimenti għandhom jagħmlu kwalunkwe ħlas addizzjonali lill-awtoritajiet kompetenti tas-Seychelles sa mhux aktar tard mit-30 ta' Ġunju ta' l-istess sena fil-kont bankarju indikat mill-awtoritajiet tas-Seychelles skond l-Artikolu 2(6) tal-Protokoll.

               9.

               Jekk il-prospett definittiv ikun inqas mill-ammont tal-ħlas bil-quddiem previst fil-punt 3, il-bilanċ ma għandux jiġi rimborsat lill-proprjetarju.

         KAPITOLU II
   ŻONI TAS-SAJD
   Sabiex ma ssirx ħsara lis-sajd ta' skala żgħira fl-ibħra tas-Seychelles, il-bastimenti Komunitarji mhumiex awtorizzati jistadu ġewwa ż-żoni definiti fil-liġi tas-Seychelles u lanqas ġewwa raġġ ta' tliet mili nawtiċi madwar l-installazzjonijiet tat-tagħmir ta' konċentrazzjoni tal-ħut (Fish Aggregation Devices) installati mill-awtoritajiet tas-Seychelles u li l-pożizzjonijiet ġeografiċi tagħhom ikunu ġew mgħarrfa lir-rappreżentanti jew lill-aġenti tal-proprjetarji tal-bastimenti.
   KAPITOLU III
   SISTEMA TA' DIKJARAZZJONI TAL-QBID

               1.

               Il-perjodu ta' vjaġġ tas-sajd ta' bastiment Komunitarju għall-finjiet ta' dan l-Anness għandu jkun definit kif ġej:

                           —

                           jew il-perjodu li jgħaddi bejn id-dħul fl-ibħra tas-Seychelles u l-ħruġ minnhom;

                           —

                           jew il-perjodu li jgħaddi bejn id-dħul fl-ibħra tas-Seychelles u trasbord;

                           —

                           jew il-perjodu li jgħaddi bejn id-dħul fl-ibħra tas-Seychelles u l-iżbark fis-Seychelles.

               2.

               Il-bastimenti kollha awtorizzati sabiex jistadu fl-ibħra tas-Seychelles taħt il-Ftehim għandhom ikunu obbligati li jikkomunikaw il-qabda tagħhom lill-awtorità kompetenti tas-Seychelles, konformement mal-modalitajiet segwenti:

                           2.1.

                           Il-bastimenti Komunitarji awtorizzati sabiex jistadu fl-ibħra tas-Seychelles għandhom jimlew formola tas-sajd kif stabbilit fl-Appendiċi 2 u 3, għal kull vjaġġ tas-sajd li jagħmlu fl-ibħra tas-Seychelles. Il-formoli tas-sajd għandhom jimtlew anke fin-nuqqas ta' qabdiet.

                           2.2.

                           Għal dak li jirrigwarda l-preżentazzjoni tal-formoli tas-sajd previsti fil-punti 2.1 u 2.3, il-bastimenti Komunitarji għandhom:

                                       —

                                       fil-każ li jidħlu f'Port Victoria, għandhom jippreżentaw il-formoli mimlijin lill-awtoritajiet tas-Seychelles fi żmien ħamest ijiem minn meta jaslu u fi kwalunkwe każ qabel ma jitilqu minn dan il-port, skond liema minn dawn is-sitwazzjonijiet tiġri l-ewwel,

                                       —

                                       fi kwalunkwe każ ieħor, għandhom jibagħtu l-formoli mimlijin lill-awtoritajiet tas-Seychelles fi żmien erbatax-il jum minn meta jaslu fi kwalunkwe port minbarra dak ta' Victoria.

                                 Għandhom jintbagħtu wkoll kopji ta' dawn il-formoli lill-istituti xjentifiċi previsti fil-Kapitolu I, Taqsima 2, punt 6.

                           2.3

                           Għall-perjodi li fihom il-bastiment ma jkunx fl-ibħra tas-Seychelles, għandha ssir fil-ġurnal ta' abbord l-annotazzjoni “Barra mill-ibħra tas-Seychelles”.

                           2.4

                           Il-formoli għandhom jiġu mimlija b'mod leġibbli u ffirmati mill-kaptan tal-bastiment jew mir-rappreżentant tiegħu.

               3.

               Fil-każ li ma jiġux rispettati d-disposizzjonijiet ta' dan il-Kapitolu, il-Gvern tas-Seychelles jirriżerva d-dritt li jissospendi l-liċenzja tal-bastiment li wettaq in-nuqqas sakemm jitlestew il-formalitajiet u li japplika lill-proprjetarju tal-bastiment il-penalità prevista mil-liġi fis-seħħ tas-Seychelles. L-Istat Membru li tiegħu tittajjar il-bandiera u l-Kummissjoni Ewropea għandhom jiġu informati b'dan.

         KAPTIOLU IV
   IMBARK TA' BAĦRIN

               1.

               Kull bastiment tal-qbid tat-tonn bit-tartarun matul il-vjaġġ tiegħu tas-sajd fl-ibħra tas-Seychelles għandu jimbarka għall-inqas żewġ baħrin magħżula mill-aġent tal-bastiment, bi ftehim mal-proprjetarju tal-bastiment, mill-ismijiet fuq lista preżentata mill-awtorità kompetenti tas-Seychelles.

               2.

               Il-proprjetarji tal-bastimenti għandhom jagħmlu ħilithom sabiex jimbarkaw baħrin lokali addizzjonali.

               3.

               Il-proprjetarju tal-bastiment jew ir-rappreżentant tiegħu għandu jinforma lill-awtorità kompetenti tas-Seychelles bl-ismijiet u bid-dettalji tal-baħrin mis-Seychelles imbarkati fuq il-bastiment konċernat b'indikazzjoni tal-funzjoni tagħhom fl-ekwipaġġ.

               4.

               Id-Dikjarazzjoni ta' l-Organizzazzjoni Dinjija tax-Xogħol (ILO) dwar il-Prinċipji u d-Drittijiet Fundamentali fuq ix-Xogħol għandha tapplika bħala dritt għall-baħrin imbarkati fuq il-bastimenti ta' l-UE. Dan japplika partikolarment għal-libertà ta' assoċjazzjoni u għar-rikonoxximent effettiv tad-dritt ta' negozjar kollettiv tal-ħaddiema u għall-eliminazzjoni tad-diskriminazzjoni fil-qasam ta' l-impjiegi u tax-xogħol.

               5.

               Il-kuntratti ta' l-impjieg tal-baħrin mis-Seychelles, li tagħhom għandha tingħata kopja lill-firmatarji, għandhom jiġu stabbiliti bejn ir-rappreżentant(i) tal-proprjetarji u l-baħrin u/jew it-trade unions tagħhom jew ir-rappreżentanti tagħhom b'konsultazzjoni ma' l-awtoritajiet kompetenti tas-Seychelles. Dawn il-kuntratti għandhom jiggarantixxu lill-baħrin il-benefiċċji tas-sigurtà soċjali applikabbli għalihom, inklużi l-assigurazzjoni fuq il-ħajja, tal-mard u għall-aċċidenti kif ukoll il-benefiċċji tal-pensjoni applikabbli għalihom

               6.

               Is-salarju tal-baħrin mis-Seychelles għandu jitħallas mill-proprjetarji tal-bastimenti. Dan għandu jiġi ffissat qabel jingħataw il-liċenzji, bi qbil komuni bejn il-proprjetarji jew ir-rappreżentanti tagħhom u l-awtoritajiet tas-Seychelles. Madankollu, il-kondizzjonijiet tar-remunerazzjoni tal-baħrin mis-Seychelles ma jistgħux ikunu anqas minn dawk applikabbli għall-ekwipaġġi tas-Seychelles li jwettqu dmirijiet simili u ma jistgħux fi kwalunkwe każ ikunu anqas mill-istandards ta' l-ILO.

               7.

               Sabiex tiġi infurzata u applikata l-liġi ta' l-impjiegi, l-aġent tal-proprjetarju tal-bastiment għandu jitqies bħala r-rappreżentant lokali tal-propjetarju tal-bastiment. Il-kuntratt konkluż bejn l-aġent u l-baħrin għandu jinkludi wkoll il-kondizzjonijiet għar-ripatrijazzjoni u l-benefiċċju tal-pensjoni applikabbli għalihom.

               8.

               Kull baħri impjegat mill-bastimenti Komunitarji għandu jippreżenta ruħu għand il-kaptan tal-bastiment allokat lejlet id-data proposta tat-tluq tiegħu. Jekk il-baħri ma jkunx preżenti fid-data u s-siegħa previsti għall-imbark, il-proprjetarju tal-bastiment awtomatikament ma jibqax obbligat li jimbarka lil dan il-baħri.

               9.

               F'każ li ma jiġux imbarkati baħrin lokali għal raġunijiet differenti minn dawk previsti fil-punt 8, il-proprjetarji tal-bastimenti għandhom ikunu obbligati li jħallsu rata fissa ekwivalenti għal figura bażata fuq in-numru ta' jiem li l-bastiment wettaq attivitajiet fl-ibħra tas-Seychelles, multiplikat bl-ammont ta' $20 kull jum. L-ammont tar-rata fissa għandu jitħallas lill-awtoritajiet tas-Seychelles sa mhux aktar tard mid-data stabbilita fil-Kapitolu I, Taqsima 2, punt 8.

               10.

               Dan l-ammont għandu jiġi użat għat-taħriġ tal-baħrin/sajjieda mis-Seychelles u għandu jitħallas fil-kont indikat mill-awtoritajiet tas-Seychelles.

         KAPITOLU V
   MIŻURI TEKNIĊI
   Il-bastimenti għandhom jikkonformaw mal-miżuri u mar-rakkomandazzjonijiet adottati mill-Kummissjoni dwar it-Tonn ta' l-Oċean Indjan (IOTC) kif ukoll mal-miżuri nazzjonali applikabbli għat-tagħmir tas-sajd, ma' l-ispeċifikazzjonijiet tekniċi tiegħu u ma' kull miżura teknika oħra applikabbli għall-attivitajiet tas-sajd tagħhom.
   KAPITOLU VI
   OSSERVATURI

               1.

               Il-bastimenti awtorizzati li jistadu fl-ibħra tas-Seychelles taħt il-Ftehim għandhom jimbarkaw osservaturi maħtura mill-awtoritajiet tas-Seychelles taħt il-kondizzjonijiet stabbiliti aktar 'l isfel.

                           1.1

                           Il-bastimenti tas-sajd Komunitarji għandhom, fuq talba ta' l-awtoritajiet tas-Seychelles, jimbarkaw osservatur wieħed, u meta l-awtoritajiet tas-Seychelles iqisu li jkun kunsiljabbli u meħtieġ, żewġ osservaturi, maħtura mill-awtoritajiet imsemmija.

                           1.2

                           L-awtorità kompetenti tas-Seychelles għandha tħejji l-lista tal-bastimenti magħżula sabiex jimbarkaw osservatur, kif ukoll il-lista ta' osservaturi maħtura sabiex jiġu mbarkati. Dawn il-listi għandhom jinżammu aġġornati. Dawn għandhom jiġu komunikati lill-Kummissjoni Ewropea hekk kif ikunu tħejjew u eventwalment kull tliet xhur fir-rigward ta' l-aġġornament eventwali tagħhom.

                           1.3

                           L-awtorità kompetenti tas-Seychelles għandha tikkomunika lill-proprjetarji konċernati jew lir-rappreżentanti tagħhom l-isem ta' l-osservatur maħtur sabiex jimbarka fuq il-bastiment tagħhom sa mhux aktar tard minn 15-il ġurnata qabel id-data prevista ta' l-imbark ta' l-osservatur.

               2.

               Iż-żmien li jdum abbord l-osservatur għandu jiġi ffissat mill-awtorità kompetenti tas-Seychelles iżda, bħala regola ġenerali, ma għandux jeċċedi ż-żmien meħtieġ sabiex iwettaq dmirijietu. L-awtorità kompetenti għandha tinforma lill-proprjetarji tal-bastimenti jew lill-aġenti tagħhom b'dan meta tinnotifikahom bl-isem ta' l-osservatur maħtur sabiex jiġi mbarkat fuq il-bastiment konċernat.

               3.

               Il-kondizzjonijiet ta' l-imbark ta' l-osservatur għandhom jiġu definiti bi qbil komuni bejn il-proprjetarju tal-bastiment jew ir-rappreżentant tiegħu u l-awtoritajiet tas-Seychelles.

               4.

               L-imbark ta' l-osservatur għandu jseħħ skond il-modalitajiet deċiżi mill-proprjetarju tal-bastiment u wara n-notifika tal-lista ta' bastimenti magħżula.

               5.

               Il-proprjetarji tal-bastimenti konċernati għandhom jikkomunikaw fi żmien ġimgħatejn u b'avviż minn qabel ta' għaxart ijiem id-dati u l-portijiet tas-Seychelles previsti għall-imbark ta' l-osservaturi.

               6.

               Fil-każ li l-osservatur jiġi imbarkat f'pajjiż barrani, l-ispejjeż tal-vjaġġ ta' l-osservatur għandhom jitħallsu mill-proprjetarju tal-bastiment. Jekk bastiment li jkollu abbord osservatur tas-Seychelles joħroġ mill-ibħra tas-Seychelles, għandha tittieħed kull miżura sabiex jiġi żgurat ir-ritorn ta' l-osservatur f'pajjiżu kemm jista' jkun malajr, bl-ispejjeż imħallsa mill-proprjetarju.

               7.

               Fil-każ ta' l-assenza ta' l-osservatur fil-post u l-mument miftiehma u għat-tnax-il siegħa segwenti, il-proprjetarju ma jibqax obbligat li jimbarka lil dan l-osservatur.

               8.

               L-osservatur għandu jiġi trattat abbord il-bastiment bħala uffiċjal. Huwa għandu jwettaq dawn id-dmirijiet:

                           8.1

                           josserva l-attivitajiet tas-sajd tal-bastimenti;

                           8.2

                           jivverifika l-posizzjoni tal-bastimenti involuti f'operazzjonijiet ta' sajd;

                           8.3

                           jeżegwixxi l-kampjunament bijoloġiku fil-qafas tal-programmi xjentifiċi;

                           8.4

                           jieħu nota tat-tagħmir tas-sajd li jintuża;

                           8.5

                           jivverifika d-data tal-qbid li jsir fl-ibħra tas-Seychelles reġistrata fil-ġurnal ta' abbord;

                           8.6

                           jivverifika l-perċentwali ta' qbid sekondarju (by-catches) u jagħmel stima tal-volum ta' riġetti;

                           8.7

                           jirrapporta d-data tas-sajd darba fil-ġimgħa bil-fax jew bil-posta elettronika jew b'mezz ieħor ta' komunikazzjoni, inkluża l-kwantità ta' qabdiet u ta' qabdiet sekondarji miżmuma abbord u li twettqu fl-ibħra tas-Seychelles.

               9.

               Il-kaptan għandu jieħu l-miżuri pertinenti kollha fil-kompetenza tiegħu sabiex jiżgura s-sigurtà fiżika u morali ta' l-osservatur fl-eżerċizzju tal-funzjonijiet tiegħu.

               10.

               Bl-istess mod, l-osservatur għandu, safejn ikun possibbli, jkollu għad-disposizzjoni tiegħu l-faċilitajiet kollha meħtieġa sabiex jeżerċita l-funzjonijiet tiegħu. Il-kaptan għandu jagħtih aċċess għall-mezzi ta' komunikazzjoni meħtieġa għall-eżerċizzju tad-dmirijiet tiegħu, għad-dokumenti marbuta direttament ma' l-attivitajiet ta' sajd tal-bastiment, inklużi partikolarment il-ġurnal ta' abbord u l-ġurnal ta' navigazzjoni, kif ukoll għall-partijiet tal-bastiment meħtieġa sabiex jiffaċilitawlu l-qadi ta' dmirijietu.

               11.

               Waqt li jkun abbord, l-osservatur għandu:

                           11.1

                           jieħu l-miżuri adatti kollha sabiex il-kondizzjonijiet ta' l-imbark tiegħu kif ukoll il-preżenza tiegħu abbord la jinterrompu u lanqas ixekklu l-operazzjonijiet ta' sajd;

                           11.2

                           jirrispetta l-materjal u t-tagħmir li jinsabu abbord, kif ukoll il-kunfidenzjalità ta' kull dokument li jkun tal-bastiment.

               12.

               Fit-tmiem tal-perjodu ta' osservazzjoni u qabel ma jitlaq minn fuq il-bastiment, l-osservatur għandu jħejji rapport ta' l-attivitajiet li għandu jintbagħat lill-awtoritajiet kompetenti tas-Seychelles b'kopja lill-Kummissjoni Ewropea, li għandha tkun iffirmata mill-osservatur. Kopja tar-rapport għandha tingħata lill-kaptan tal-bastiment ma' l-iżbark ta' l-osservatur.

               13.

               Il-proprjetarju tal-bastiment għandu jħallas l-ispejjeż ta' l-alloġġ u l-ikel ta' l-osservaturi taħt l-istess kondizzjonijiet applikabbli għall-uffiċjali tal-bastiment.

               14.

               Is-salarju u l-kontribuzzjonijiet soċjali ta' l-osservatur għandhom jitħallsu mill-awtoritajiet kompetenti tas-Seychelles.

         KAPITOLU VII
   ĦATT
   Il-bastimenti tas-sajd tat-tonn bit-tartarun li jħottu l-qabdiet tagħhom fil-port ta' Victoria għandhom jagħmlu dak li jistgħu sabiex iqiegħdu l-qabdiet sekondarji tagħhom għad-disposizzjoni ta' l-awtoritajiet tas-Seychelles bil-prezz tas-suq lokali. Barra minn hekk, il-bastimenti Komunitarji tas-sajd tat-tonn bit-tartarun għandhom jieħdu sehem fil-fornitura tat-tonn, bil-prezz tas-suq internazzjonali, lill-industrija tas-Seychelles tal-preservazzjoni tat-tonn.
   KAPITOLU VIII
   TAGĦMIR TAL-PORT U UŻU TAL-PROVVISTI U TAS-SERVIZZI
   Il-bastimenti Komunitarji għandhom jagħmlu dak li jistgħu sabiex jiksbu fis-Seychelles il-provvisti u s-servizzi kollha meħtieġa għall-attivitajiet tagħhom. L-awtoritajiet tas-Seychelles għandhom jistabbilixxu, bi ftehim mal-proprjetarji tal-bastimenti, il-kondizzjonijiet ta' l-użu tat-tagħmir tal-port u, jekk ikun meħtieġ, tal-provvisti u tas-servizzi.
   KAPITOLU IX
   KONTROLL

               1.

               Il-lista tal-bastimenti
               Il-Komunità Ewropea għandha żżomm lista aġġornata tal-bastimenti li għalihom ingħatat liċenzja tas-sajd konformement mad-disposizzjonijiet ta' dan il-Protokoll. Din il-lista għandha tiġi notifikata lill-awtoritajiet tas-Seychelles inkarigati mill-kontroll tas-sajd, mill-ewwel darba li titħejja u eventwalment kull darba li tiġi aġġornata.

               2.

               Sistema ta' Monitoraġġ tal-Bastimenti:
               Il-bastimenti Komunitarji għandhom jiġu mmonitorjati, inter alia, b'sistemi ta' monitoraġġ tal-bastimenti, mingħajr diskriminazzjoni, skond id-disposizzjonijiet stabbiliti fl-appendiċi 4.

               3.

               Dħul fl-ibħra u ħruġ mill-ibħra tas-Seychelles:

                           3.1

                           Il-bastimenti Komunitarji għandhom jinnotifikaw lill-awtoritajiet kompetenti tas-Seychelles mill-anqas tliet (3) sigħat bil-quddiem bil-ħsieb tagħhom li jidħlu fl-ibħra tas-Seychelles jew li joħorġu minnhom u, kull tlitt ijiem matul l-attivitajiet tagħhom ta' sajd fl-ibħra tas-Seychelles, bil-qabdiet tagħhom matul dan il-perjodu.

                           3.2

                           Meta jinnotifika d-dħul jew il-ħruġ tiegħu, kull bastiment għandu jikkomunika wkoll il-posizzjoni tiegħu fil-ħin tal-komunikazzjoni u l-volum u l-ispeċi tal-qabdiet miżmuma abbord. Dawn il-komunikazzjonijiet għandhom jitwettqu skond il-format stabbilit fl-appendiċi 5, bil-fax jew bil-posta elettronika, lill-indirizzi indikati. Madankollu l-aworitajiet kompetenti tas-Seychelles jistgħu jeżentaw minn dan l-obbligu lill-bastimenti tas-sajd bil-konzijiet tal-wiċċ li ma jkollhomx it-tagħmir adatt ta' komunikazzjoni billi jawtorizzaw il-komunikazzjoni bir-radju.

                           3.3

                           Bastiment Komunitarju li jinqabad jistad mingħajr ma jkun avża lill-awtorità kompetenti tas-Seychelles għandu jiġi meqjus bħala bastiment mingħajr liċenzja. F'każijiet bħal dawn għandhom japplikaw is-sanzjonijiet previsti fil-Kapitolu X, punt 1.

               4.

               Proċeduri tal-kontroll

                           4.1

                           Il-kaptani tal-bastimenti Komunitarji involuti f'attivitajiet ta' sajd fl-ibħra tas-Seychelles għandhom jikkoperaw ma' kull uffiċjal tas-Seychelles inkarigat mill-ispezzjoni u l-kontroll ta' l-attivitajiet ta' sajd.

                           4.2

                           Il-preżenza fuq il-bastiment ta' l-uffiċjali ma għandhiex tkun itwal miż-żmien meħtieġ sabiex dawn iwettqu dmirijiethom.

                           4.3

                           Wara kull ispezzjoni għandu jingħata kopja tar-rapport ta' l-ispezzjoni lill-kaptan tal-bastiment.

               5.

               Operazzjonijiet ta' trasbord

                           5.1

                           Kull bastiment Komunitarju li jixtieq jittrasborda l-qabda tiegħu fl-ibħra tas-Seychelles għandu jwettaq din l-operazzjoni fil-portijiet tas-Seychelles.

                           5.2

                           Il-proprjetarji ta' dawn il-bastimenti għandhom jinnotifikaw l-informazzjoni segwenti lill-awtoritajiet kompetenti tas-Seychelles mill-anqas 24 siegħa qabel:

                                       —

                                       l-isem tal-bastiment tas-sajd li jkollu bżonn jittrasborda;

                                       —

                                       l-isem tal-bastiment tal-merkanzija;

                                       —

                                       il-piż ta' kull speċi li tkun sejra tiġi trasbordata;

                                       —

                                       il-jum tat-trasbord.

                           5.3

                           It-trasbord għandu jitqies bħala ħruġ mill-ibħra tas-Seychelles. Il-bastimenti għandhom għalhekk jibagħtu lill-awtoritajiet kompetenti tas-Seychelles id-dikjarazzjonijiet tagħhom dwar il-qabdiet.

                           5.4

                           Kull operazzjoni ta' trasbord ta' qabdiet mhux prevista hawn fuq għandha tkun projbita fl-ibħra tas-Seychelles. Kull min jikser din id-disposizzjoni għandu jkun espost għall-penalitajiet previsti mil-liġi fis-seħħ tas-Seychelles.

                           5.5

                           Il-kaptani tal-bastimenti Komunitarji involuti f'operazzjonijiet ta' ħatt jew ta' trasbord f'port tas-Seychelles għandhom jippermettu u jiffaċilitaw il-kontroll ta' dawn l-operazzjonijiet mill-ispetturi tas-Seychelles. Fit-tmiem ta' kull ispezzjoni f'port, għandu jingħata ċertifikat lill-kaptan tal-bastiment.

         KAPITOLU X
   INFURZAR

               1.

               Sanzjonijiet
               In-nuqqas ta' l-osservanza ta' kwalunkwe waħda mid-disposizzjonijiet stabbiliti hawn fuq, tal-miżuri tal-ġestjoni u tal-konservazzjoni tar-riżorsi kif ukoll tal-liġi tas-Seychelles jista' jiġi penalizzat bis-sospensjoni, bir-revoka jew bir-rifjut tat-tiġdid tal-liċenzja tas-sajd tal-bastiment.
               L-Istat Membru li tiegħu l-bastiment ikun qiegħed itajjar il-bandiera u l-Kummissjoni Ewropea għandhom jiġu informati minnufih kompletament dwar kwalunkwe sospensjoni jew revoka u dwar il-fatti kollha pertinenti għall-każ. Matul il-perjodu tas-sospensjoni ta' liċenzja jew matul il-perjodu ta' validità li jifdal ta' liċenzja li tkun ġiet revokata, il-Kummissjoni Ewropea tista' titlob liċenzja oħra li altrimenti kienet tkun applikabbli, għal bastiment ta' proprjetarju ieħor, skond il-proċedura stabbilita fil-Kapitolu I, Taqsima 1, punt 11.

               2.

               L-arrest ta' bastimenti tas-sajd
               L-awtoritajiet tas-Seychelles għandhom jinformaw lid-Delegazzjoni tal-Kummissjoni kompetenti għas-Seychelles u lill-Istat Membru li tiegħu l-bastiment ikun qiegħed itajjar il-bandiera, fi żmien 48 siegħa, bl-arrest ta' kwalunkwe bastiment tas-sajd li jtajjar il-bandiera ta' Stat Membru tal-Komunità u li jkun qiegħed jopera taħt il-Ftehim dwar is-sajd, fiż-żona tas-sajd tas-Seychelles, u għandhom jittrażmettu rapport qasir dwar iċ-ċirkostanzi u r-raġunijiet li wasslu għal dan l-arrest. Id-Delegazzjoni u l-Istat li tiegħu l-bastiment ikun qiegħed itajjar il-bandiera għandhom jinżammu informati dwar kwalunkwe proċedura istitwita u dwar il-penalitajiet imposti.

         Appendiċi 1
   APPLIKAZZJONI GĦAL LIĊENZJA TA' BASTIMENT BARRANI TAS-SAJD
   L-isem ta' l-applikant: …
   L-indirizz ta' l-applikant: …
   L-isem u l-indirizz tan-noleġġatur tal-bastiment jekk divers mill-persuna msemmija hawn fuq:
   …
   L-isem u l-indirizz ta' rappreżentant uffiċjali ieħor fis-Seychelles:
   …
   L-isem u l-indirizz tal-kaptan tal-bastiment:
   …
   L-isem tal-bastiment: …
   It-tip ta' bastiment: …
   It-tul u t-tunnellaġġ nett reġistrat tal-bastiment: …
   It-tip u l-qawwa tal-magna u t-tunnellaġġ gross reġistrat: …
   Il-port u l-pajjiż tar-reġistrazzjoni: …
   In-numru tar-reġistrazzjoni: …
   L-identifikazzjoni esterna tal-bastiment: …
   Il-call sign tar-radju/l-ittri ta' senjalazzjoni: …
   Frekwenza: …
   Dettalji tat-tagħmir: …
   In-numru u n-nazzjonalità ta' l-ekwipaġġ: …
   Iż-żona tas-sajd u l-ispeċi ta' ħut previsti: …
   …
   …
   Deskrizzjoni ta' l-operazzjonijiet tas-sajd, intrapriżi konġunti u arranġamenti kuntrattwali oħrajn: …
   …
   …
   Niċċertifika li d-dettalji mogħtija hawn fuq huma korretti.

               Data: …

               Firma: …

         Appendiċi 2
   DIKJARAZZJONI TAL-QABDIET GĦALL-BASTIMENTI TAS-SAJD TAT-TONN BIT-TARTARUN

   Appendiċi 3
   DIKJARAZZJONI TAL-QABDIET GĦALL-BASTIMENTI TAS-SAJD BIL-KONZIJIET FIL-WIĊĊ

   Appendiċi 4
   Disposizzjonijiet li jistabbilixxu l-metodu tat-trażmissjoni tad-data relattiva għall-monitoraġġ bis-satellita tal-pożizzjoni tal-bastimenti komunitarji li jistadu taħt il-ftehim bejn il-komunità ekonomika ewropea u r-repubblika tas-seychelles dwar is-sajd 'il barra mill-kosta tas-seychelles
   Billi r-Repubblika tas-Seychelles introduċiet sistema ta' monitoraġġ tal-bastimenti (VMS) applikabbli għall-bastimenti kollha barranin li jistadu fl-ibħra tas-Seychelles, fuq bażi mhux diskriminatorja, u estendiet is-sorveljanza tal-VMS għall-flotta nazzjonali tagħha stess ta' l-istess kategorija, u
   meta jitqies li l-bastimenti tas-sajd tal-KE huma diġà suġġetti, minn Jannar 2000, għal monitoraġġ bis-satellita taħt il-liġi Komunitarja,
   huwa rakkomandat li l-Istati li tagħhom itajru l-bandiera l-bastimenti u l-awtoritajiet tar-Repubblika tas-Seychelles iwettqu, skond dawn il-kondizzjonijiet li ġejjin, monitoraġġ bis-satellita tal-bastimenti Komunitarji li jistadu taħt il-Ftehim bejn il-Komunità Ekonomika Ewropea u r-Repubblika tas-Seychelles dwar is-sajd fl-ibħra tas-Seychelles:

               1.

               Għall-finijiet tal-monitoraġġ bis-satellita, l-awtoritajiet tas-Seychelles għandhom jikkomunikaw liċ-Ċentri tal-Monitoraġġ tas-Sajd (FMCs) ta' l-Istati li tagħhom itajru l-bandiera l-bastimenti l-koordinati (latitudni u lonġitudni) ta' l-ibħra tas-Seychelles.
               L-awtoritajiet tas-Seychelles għandhom jittrasmettu din l-informazzjoni f'format elettroniku, espressa fi gradi deċimali fis-sistema WGS‐84.

               2.

               L-awtoritajiet tas-Seychelles u l-FMCs nazzjonali għandhom jiskambjaw l-informazzjoni dwar l-indirizzi elettroniċi rispettivi tagħhom fil-format X.25 jew, fejn ikun il-każ, bi protokoll protett ieħor ta' komunikazzjoni, u l-ispeċifikazzjonijiet li għandhom jintużaw fl-FMCs rispettivi tagħhom skond il-kondizzjonijiet stabbiliti fil-punti 4 u 6. Din l-informazzjoni għandha tinkludi, safejn dan ikun possibbli, l-ismijiet, in-numri tat-telefon, u tal-fax u l-indirizzi elettroniċi (Internet) li jistgħu jintużaw għall-komunikazzjonijiet ġenerali bejn l-FMCs.

               3.

               Il-pożizzjoni tal-bastimenti għandha tiġi determinata b'marġni ta' żball ta' inqas minn 500 m u b'intervall ta' kunfidenza ta' 99 %.

               4.

               Meta bastiment li jkun qiegħed jistad taħt il-Ftehim bejn il-Komunità Ekonomika Ewropea u r-Repubblika tas-Seychelles dwar is-sajd fl-ibħra tas-Seychelles u li jkun suġġett għal monitoraġġ minn satellita skond il-liġi Komunitarja jidħol fl-ibħra tas-Seychelles, ir-rapporti sussegwenti tal-pożizzjoni għandhom jiġu komunikati mill-FMC ta' l-Istat li tiegħu jtajjar il-bandiera l-bastiment liċ-Ċentru ta' Monitoraġġ tas-Seychelles awtomatikament, f'ħin reali, għall-inqas kull siegħa (frekwenza). Dawn il-messaġġi għandhom ikunu identifikati bħala Rapporti tal-Pożizzjoni.

               5.

               Il-messaġġi msemmija fil-punt 4 għandhom jiġu trasmessi b'mezz elettroniku fil-format X.25, jew permezz ta' protokolli protetti oħrajn tal-komunikazzjoni, suġġett għall-ftehim li jkun sar qabel bejn l-FMCs rilevanti. Il-messaġġi kollha għandhom jiġu komunikati awtomatikament, f'ħin reali, skond id-definizzjonijiet mogħtija fil-Parti Annessa 1.
               Huwa pprojbit li bastiment jitfi t-tagħmir tal-monitoraġġ bis-satellita meta jkun qiegħed jistad fl-ibħra tas-Seychelles.

               6.

               Fil-każ ta' problema teknika jew fejn l-apparat tal-monitoraġġ bis-satelitta installat fuq il-bastiment tas-sajd ikollu l-ħsara, il-kaptan ta' dak il-bastiment għandu jikkomunika, malli jkun possibbli, bil-fax jew bil-posta elettronika lill-FMC ta' l-Istat konċernat li tiegħu jtajjar il-bandiera l-bastiment l-informazzjoni prevista fil-punt 4. Mill-anqas Rapport wieħed tal-pożizzjoni globali kull erba' sigħat għandu jkun suffiċjenti f'ċirkostanzi bħal dawn sakemm il-bastiment jibqa' fl-ibħra tas-Seychelles. Dan ir-Rapport tal-pożizzjoni globali għandu jinkludi l-pożizzjonijiet ta' kull siegħa kif reġistrati mill-kaptan ta' dak il-bastiment matul dawk l-erba' sigħat. L-FMC ta' l-Istat li tiegħu jtajjar il-bandiera l-bastiment jew il-bastiment stess għandu jgħaddi dawn il-messaġġi liċ-Ċentru ta' Monitoraġġ tas-Seychelles minnufih. F'każ ta' ħtieġa jew ta' dubbju, l-Awtorità tas-Sajd tas-Seychelles (SFA) tista' titlob trażmissjoni tar-rapport tal-pożizzjoni kull siegħa minn bastiment determinat. It-tagħmir li jkun bil-ħsara għandu jissewwa jew jitbiddel malli l-bastiment jispiċċa l-vjaġġ tas-sajd tiegħu jew fi żmien ta' mhux iktar minn xahar. Lil hinn minn dan il-perjodu, ma jkunx jista' jinbeda vjaġġ ġdid tas-sajd sakemm it-tagħmir ma jkunx issewwa jew inbidel.

               7.

               L-elementi tat-tagħmir u s-software tas-Sistemi tal-Monitoraġġ tal-Bastimenti għandhom ikunu protetti kontra l-manipulazzjonijiet minn terzi, jiġifieri ma għandhomx jippermettu l-introduzzjoni jew il-produzzjoni ta' pożizzjonijiet foloz u ma għandhomx jippermettu li jiġu abbużati manwalment. Is-sistema għandha tkun għal kollox awtomatika u operattiva f'kull ħin irrispettivament mill-kondizzjonijiet ambjentali. Għandu jkun projbit li tagħmir tal-monitoraġġ bis-satellita jinqered, issirlu ħsara, jitwaqqaf milli jaħdem jew b'xi mod ieħor jiġi abbużat.
               B'mod partikolari il-kaptan għandu jiżgura li:

                           —

                           id-data ma tiġi mibdula bl-ebda mod,

                           —

                           l-antenna jew l-antenni konnessi mat-tagħmir tal-monitoraġġ bis-satellita ma jiġu ostakolati bl-ebda mod, u

                           —

                           il-provvista ta' l-elettriku lit-tagħmir tal-monitoraġġ bis-satellita ma tkun interrotta bl-ebda mod.

                     Kwalunkwe ksur ta' l-obbligi msemmija hawn fuq jista' jesponi lill-kaptan għal sanzjonijiet taħt il-liġijiet u r-regolamenti tas-Seychelles, sakemm il-bastiment ikun qiegħed jistad fl-ibħra tas-Seychelles.

               8.

               L-FMCs ta' l-Istati li tagħhom itajru l-bandiera l-bastimenti għandhom jissorveljaw il-monitoraġġ tal-bastimenti tagħhom meta dawn ta' l-aħħar ikunu fl-ibħra tas-Seychelles, b'intervalli ta' siegħa. Jekk il-monitoraġġ tal-bastimenti ma jsirx fil-kondizzjonijiet previsti, iċ-Ċentru ta' Monitoraġġ tas-Seychelles għandu jiġi notifikat minnufih u għandha tapplika l-proċedura prevista fil-punt 6.

               9.

               L-FMCs kompetenti u ċ-Ċentru ta' Monitoraġġ tas-Seychelles għandhom jikkoperaw sabiex jiżguraw l-implementazzjoni ta' dawn id-disposizzjonijiet. Jekk iċ-Ċentru ta' Monitoraġġ tas-Seychelles jistabbilixxi li l-Istat li tiegħu jtajru l-bandiera l-bastimenti ma jkunx qiegħed jittrażmetti d-data skond il-punt 4 hawn fuq, il-Parti l-oħra għandha tiġi notifikata minnufih. Malli tirċievi n-notifika, din ta' l-aħħar għandha tirrispondi fi żmien erbgħa u għoxrin (24) siegħa billi tinforma liċ-Ċentru ta' Monitoraġġ tas-Seychelles bir-raġunijiet għan-nuqqas ta' trażmissjoni u tindika limitu ta' żmien raġonevoli għall-konformità ma' dawn id-disposizzjonijiet. Fil-każ li dan il-limitu ta' żmien ma jiġix rispettat, iż-żewġ Partijiet għandhom isolvu tali problemi bil-miktub jew kif previst fil-punt 13.

               10.

               Id-data tal-monitoraġġ komunikata skond dawn id-disposizzjonijiet għandha tintuża esklussivament għall-kontroll, għall-ġestjoni, għall-monitoraġġ u għall-infurzar mill-awtoritajiet tas-Seychelles fir-rigward ta' l-attivitajiet tas-sajd tal-flotta Komunitarja taħt il-Ftehim bejn il-Komunità Ekonomika Ewropea u r-Repubblika tas-Seychelles dwar is-sajd fl-ibħra tas-Seychelles. Din id-data ma tista' tiġi komunikata lil partijiet oħra fl-ebda ċirkostanza, ħlief bil-kunsens miktub ta' l-Istat konċernat li tiegħu jtajjar il-bandiera l-bastiment, każ b'każ, jew permezz ta' ordni tal-Qorti fis-Seychelles.

               11.

               Il-Partijiet jiftiehmu li, fuq talba ta' waħda minnhom, ikun hemm skambju ta' informazzjoni dwar it-tagħmir użat għall-monitoraġġ bis-satellita, sabiex jiġi żgurat li t-tagħmir imsemmi ikun għal kollox kompatibbli mal-kondizzjonijiet meħtieġa tal-Parti l-oħra għall-finijiet ta' dawn id-disposizzjonijiet.

               12.

               Il-Partijiet jiftiehmu li jirrivedu dawn id-disposizzjonijiet meta jkun meħtieġ, inklużi l-każijiet kollha ta' ħsara jew ta' anomaliji relatati ma' bastimenti individwali. Il-każijiet kollha bħal dawn għandhom jiġu notifikati mill-SFA lill-Istati Membri tal-KE li tagħhom itajru l-bandiera l-bastimenti mill-anqas 15-il jum qabel il-laqgħa tar-reviżjoni.

               13.

               Kull nuqqas ta' qbil dwar l-interpretazzjoni jew l-applikazzjoni ta' dawn id-disposizzjonijiet għandu jkun suġġett għal konsultazzjoni bejn il-Partijiet fi ħdan il-Kumitati Konġunt previst fl-Artikolu 7 tal-Ftehim bejn il-Komunità Ewropea u r-Repubblika tas-Seychelles dwar is-sajd fl-ibħra tas-Seychelles.

               14.

               Dawn id-disposizzjonijiet għandhom jidħlu fis-seħħ fit-18 ta' Jannar 2005.

         Parti Annessa 1
   komunikazzjoni ta' messaġġi tal-VMS lis-seychelles
   Rapport tal-pożizzjoni

               Datum

               Kodiċi

               Obbligatorju/Fakultattiv

               Kummenti

               Bidu tar-reġistrazzjoni

               SR

               O

               Dettall tas-sistema; jindika l-bidu tar-reġistrazzjoni

               Indirizz

               AD

               O

               Dettall tal-messaġġ; il-kodiċi tal-pajjiż ISO Alfa-3 tal-Parti destinatarja.

               Minn

               FR

               O

               Dettall tal-messaġġ; il-kodiċi tal-pajjiż ISO Alfa-3 tal-Parti li tkun qiegħda tittrasmetti

               Tip ta' messaġġ

               TM

               O

               Dettall tal-messaġġ; it-tip ta' messaġġ, “POS”

                  Call sign tar-radju

               RC

               O

               Dettall tal-bastiment; il-call sign internazzjonali tar-radju tal-bastiment

               Numru Intern ta' Referenza

               IR

               F

               Dettall tal-bastiment; numru uniku tal-bastiment: kodiċi ISO Alfa-3, tal-pajjiż li tiegħu jtajjar il-bandiera l-bastiment, b'numru warajh

               Numru Estern ta' Reġistrazzjoni

               XR

               F

               Dettall tal-bastiment; in-numru fuq il-ġenb tal-bastiment

               Latitudni

               LA

               O

               Dettall tal-pożizzjoni; il-pożizzjoni tal-bastiment fi gradi u minuti N/SDDMM (T/NGGMM) (WGS ‐84)

               Lonġitudni

               LO

               O

               Dettall tal-pożizzjoni; il-pożizzjoni tal-bastiment fi gradi u minuti E/WDDMM (L/PGGMM) (Wgs-84)

               Veloċità

               SP

               O

               Dettall tal-pożizzjoni; il-veloċità tal-bastiment f'wieħed minn kull għaxar mili nawtiċi (tenths of knots)

               Rotta

               CO

               O

               Dettall tal-pożizzjoni; ir-rotta tal-bastiment fi skala ta' 360o

               Data

               DA

               O

               Dettall tal-pożizzjoni; id-data tal-pożizzjoni skond l-UTC (SSSSXXJJ)

               Ħin

               TI

               O

               Dettall tal-pożizzjoni; il-ħin tal-pożizzjoni skond l-UTC (SSMM)

               Tmiem ir-reġistrazzjoni

               ER

               O

               Dettall tas-sistema; jindika t-tmiem tar-reġistrazzjoni

         Sett ta' Karattri: ISO 8 859,1
   It-trasferiment tad-data għandu jkun strutturat kif ġej:

               —

               żewġ linji oblikwi (//) u kodiċi jimmarkaw il-bidu tat-trażmissjoni,

               —

               linja oblikwi unika (/) timmarka s-separazzjoni bejn il-kodiċi u d-data.

         Id-data fakultattiva għandha tkun inkluża bejn il-bidu u t-tmiem tar-reġistrazzjoni.
   Appendiċi 5
   FORMAT TAL-KOMUNIKAZZJONIJIET
   1.   Format tar-rapport tad-dħul (tliet sigħat qabel id-dħul)

               (Kontenut)

               (Trażmissjoni)

               Destinatarju

               SFA

               Kodiċi ta' l-azzjoni

               IN

               L-isem tal-bastiment

                  Call sign Internazzjonali tar-radju

               Pożizzjoni tad-dħul

               Id-data u s-siegħa (UTC) tad-dħul

               Il-kwantità (Mt) Tal-ħut abbord

               Tonn Yellowfin

               (Mt)

               Tonn Bigeye

               (Mt)

                  Skipjack

               (Mt)

               Oħrajn (speċifika)

               (Mt)

         2.   Format tar-rapport tal-ħruġ (tliet sigħat qabel il-ħruġ)

               (Kontenut)

               (Trażmissjoni)

               Destinatarju

               SFA

               Kodiċi ta' l-azzjoni

               OUT

               L-isem tal-bastiment

                  CALL SIGN Internazzjonali tar-radju

               Pożizzjoni tal-ħruġ

               Id-data u s-siegħa (UTC) tal-ħruġ

               Il-kwantità (Mt) Tal-ħut abbord

               Tonn YELLOWFIN

               (Mt)

               Tonn BIGEYE

               (Mt)

                  SKIPJACK

               (Mt)

               Oħrajn (speċifika)

               (Mt)

         3.   Format tar-rapport ta' kull ġimgħa tal-qabda (kull tlitt ijiem matul l-attivitajiet tal-bastiment fl-ibħra tas-seychelles)

               (Kontenut)

               (Trażmissjoni)

               Destinatarju

               SFA

               Kodiċi ta' l-azzjoni

               WCRT

               L-isem tal-bastiment

                  CALL SIGN Internazzjonali tar-radju

               Il-kwantità (mt) tal-ħut abbord

               Tonn YELLOWFIN

               (Mt)

               Tonn BIGEYE

               (Mt)

                  SKIPJACK

               (Mt)

               Oħrajn (Speċifika)

               (Mt)

               Numru ta' kalati mill-aħħar rapport

         Ir-rapporti kollha għandhom jiġu trażmessi lill-awtorità kompetenti fuq in-numru tal-fax jew lill-indirizz tal-posta elettronika li ġejjin: Fax: + 248 225957 E-mail fmcsc@sfa.sc
   Seychelles Fishing Authority, P.O. Box 449, Fishing Port, Mahé, Seychelles
    ---documentbreak---

               30.12.2005

               MT

               Il-Ġurnal Uffiċjali ta’ l-Unjoni Ewropea

               L NaN/3

         FTEHIM F'FORMA TA' SKAMBJU TA' ITTRI
   dwar l-applikazzjoni provviżorja tal-protokoll li jiffissa, għall-perjodu bejn it-18 ta' Jannar 2005 u s-17 ta' Jannar 2011, l-opportunitajiet ta' sajd u l-kontribuzzjoni finanzjarja previsti mill-ftehim bejn il-Komunità Ekonomika Ewropea u r-Repubblika tas-Seychelles dwar is-sajd 'il barra mill-kosta tas-Seychelles
   A.   Ittra mill-Gvern tar-Repubblika tas-Seychelles:
   Sinjur,
   B'referenza għall-Protokoll, inizjalat fit-23 ta' Settembru 2004, li jiffissa l-opportunitajiet ta' sajd u l-kontribuzzjoni finanzjarja għall-perjodu bejn it-18 ta' Jannar 2005 u s-17 ta' Jannar 2011, għandi l-unur ninfurmak li l-Gvern tar-Repubblika tas-Seychelles huwa dispost li japplika dan il-Protokoll provviżorjament mit-18 ta' Jannar 2005, sa meta dan jidħol fis-seħħ skond l-Artikolu 13 tiegħu, sakemm il-Komunità Ewropea tkun disposta tagħmel l-istess.
   Dan ikun bil-kondizzjoni li l-ħlas ta' l-ewwel kontribuzzjoni finanzjarja annwali ffissata fl-Artikolu 2 tal-Protokoll isir qabel it-30 ta' Settembru 2005.
   Inkun grat jekk tagħtini konferma tal-qbil tal-Komunità Ewropea dwar tali applikazzjoni provviżorja.
   Insellimlek,

      Għall-Gvern tar-Repubblika tas-Seychelles

   B.   Ittra mill-Komunità Ewropea
   Sinjur,
   Għandi l-unur li ninfurmak li rċevejt l-ittra tiegħek ta' dik il-ġurnata, li tgħid hekk:

      “B'referenza għall-Protokoll, inizjalat fit-23 ta' Settembru 2004, li jiffissa l-opportunitajiet ta' sajd u l-kontribuzzjoni finanzjarja għall-perjodu bejn it-18 ta' Jannar 2005 u s-17 ta' Jannar 2011, għandi l-unur ninfurmak li l-Gvern tar-Repubblika tas-Seychelles huwa dispost li japplika dan il-Protokoll provviżorjament mit-18 ta' Jannar 2005, sa meta dan jidħol fis-seħħ skond l-Artikolu 13 tiegħu, sakemm il-Komunità Ewropea tkun disposta tagħmel l-istess.
      Dan ikun bil-kondizzjoni li l-ħlas ta' l-ewwel kontribuzzjoni finanzjarja annwali ffissata fl-Artikolu 2 tal-Protokoll isir qabel it-30 ta' Settembru 2005.
      Inkun grat jekk tagħtini konferma tal-qbil tal-Komunità Ewropea dwar tali applikazzjoni provviżorja.”

   Għandi l-unur li nikkonfermalek li l-Komunità taqbel ma' tali applikazzjoni provviżorja.
   Insellimlek,

      F'isem il-Kunsill ta' l-Unjoni Ewropea

 ---documentbreak--- NA ---documentbreak---

               30.12.2005

               MT

               Il-Ġurnal Uffiċjali ta’ l-Unjoni Ewropea

               L NaN/4

         PROTOKOLL
   li jiffissa, għall-perjodu bejn it-18 ta' Jannar 2005 u s-17 ta' Jannar 2011, l-opportunitajiet ta' sajd u l-kontribuzzjoni finanzjarja previsti mill-ftehim bejn il-Komunità Ekonomika Ewropea u r-Repubblika tas-Seychelles dwar is-sajd 'il barra mill-kosta tas-Seychelles

   Artikolu 1
   Perjodu ta' applikazzjoni u opportunitajiet ta' sajd
   1.   Għal perjodu ta' sitt snin mit-18 ta' Jannar 2005 sas-17 ta' Jannar 2011, l-opportunitajiet ta' sajd mogħtija taħt l-Artikolu 2 tal-Ftehim huma ffissati kif ġej:

               a)

               bastimenti tal-qbid tat-tonn bit-tartarun: 40 bastiment

               b)

               bastimenti tas-sajd bil-konzijiet tal-wiċċ: 12-il bastiment

         2.   Il-paragrafu 1 għandu japplika mingħajr preġudizzju għad-disposizzjonijiet ta' l-Artikoli 4 u 5.
   3.   Fl-applikazzjoni ta' l-Artikolu 4, il-bastimenti li jtajru l-bandiera ta' Stat Membru tal-Komunità Ewropea jistgħu jeżerċitaw attivitajiet ta' sajd fiż-żona tas-sajd tas-Seychelles biss jekk ikollhom liċenzja tas-sajd maħruġa taħt dan il-Protokoll u skond il-modalitajiet deskritti fl-Anness.
   Artikolu 2
    Kontribuzzjoni finanzjarja – Modalitajiet tal-ħlas
   1.   Il-kontribuzzjoni finanzjarja prevista fl-Artikolu 6 tal-Ftehim għandha tkun, għall-perjodu previst fl-Artikolu 1, ta' EUR 24 750 000.
   2.   Il-paragrafu 1 għandu japplika mingħajr preġudizzju għad-disposizzjonijiet ta' l-Artikoli 4, 6 u 8.
   3.   Il-kontribuzzjoni finanzjarja prevista fil-paragrafu 1 għandha titħallas mill-Komunità bir-rata ta' EUR 4 125 000 fis-sena matul il-perjodu ta' l-applikazzjoni ta' dan il-Protokoll.
   4.   Jekk il-kwantità totali tal-qbid mill-bastimenti Komunitarji fl-ibħra tas-Seychelles teċċedi l-55 000 tunnellata metrika fis-sena, l-ammont totali tal-kontribuzzjoni finanzjarja annwali għandu jiżdied b'EUR 75 għal kull tunnellata metrika supplementari ta' tonn maqbud. Madankollu, l-ammont totali kull sena mħallas mill-Komunità ma għandux jeċċedi EUR 8 250 000.
   5.   Il-ħlas għandu isir mhux aktar tard mit-30 ta' Settembru 2005 għall-ewwel sena u mhux aktar tard mid-data ta' l-anniversarju tal-Protokoll għas-snin segwenti.
   6.   Mingħajr preġudizzju għad-disposizzjonijiet ta' l-Artikolu 6, l-allokazzjoni li ssir ta' din il-kontribuzzjoni għandha taqa' taħt il-kompetenza esklussiva ta' l-awtoritajiet tas-Seychelles.
   7.   Il-kontribuzzjoni finanzjarja għandha titħallas f'mhux aktar minn żewġ kontijiet tat-Teżor Pubbliku miftuħin mal-Bank Ċentrali tas-Seychelles.
   Artikolu 3
   Koperazzjoni għal sajd responsabbli
   1.   Iż-żewġ Partijiet b'dan jintrabtu li jippromwovu s-sajd responsabbli fl-ibħra tas-Seychelles abbażi tal-prinċipju ta' non-diskriminazzjoni bejn il-flotot differenti li jistadu f'dawk l-ibħra.
   2.   Abbażi tar-rakkomandazzonijiet u r-riżoluzzjonijiet adottati fil-Kummissjoni dwar it-Tonn ta' l-Oċean Indjan (IOTC) u fid-dawl ta' l-aħjar pariri xjentifiċi disponibbli u, fejn ikun il-każ, wara laqgħa konġunta ta' esperti, il-Partijiet għandhom jikkonsultaw lil xulxin fi ħdan il-Kummissjoni Konġunta prevista fl-Artikolu 7 tal-Ftehim bil-għan li jadottaw, fil-każ ta' bżonn, miżuri li jkollhom l-għan li jwasslu għal ġestjoni sostenibbli tar-riżorsi tas-sajd.
   Artikolu 4
   Reviżjoni volontarja ta' l-opportunitajiet ta' sajd
   1.   L-opportunitajiet ta' sajd previsti fl-Artikolu 1 jistgħu jiġu miżjuda bi qbil komuni fejn, skond il-konklużjonijiet tal-laqgħa konġunta ta' esperti prevista fl-Artikolu 3(2), din iż-żieda ma toħloqx riskji għall-ġestjoni sostenibbli tar-riżorsi tas-Seychelles. F'tali każ, il-kontribuzzjoni finanzjarja prevista fl-Artikolu 2(1) għandha tiġi miżjuda proporzjonalment u pro rata temporis. Madankollu l-ammont totali annwali tal-kontribuzzjoni finanzjarja mħallsa mill-Komunità ma jistax jeċċedi d-doppju ta' l-ammont indikat fl-Artikolu 2(1). Meta l-kwantitajiet maqbuda mill-bastimenti Komunitarji jeċċedu l-kwantitajiet korrispondenti għad-doppju ta' l-ammont totali tal-kontribuzzjoni finanzjarja, il-Partijiet għandhom jikkonsultaw lil xulxin mill-aktar fis possibbli sabiex jistabbilixxu l-ammont dovut għall-kwantità li teċċedi dan il-limitu.
   2.   Min-naħa l-oħra, fil-każ li l-Partijiet jiftiehmu dwar tnaqqis ta' l-opportunitajiet ta' sajd previsti fl-Artikolu 1, il-kontribuzzjoni finanzjarja għandha tiġi mnaqqsa proporzjonalment u pro rata temporis.
   3.   It-tqassim ta' l-opportunitajiet ta' sajd fost il-kategoriji differenti ta' bastimenti jista' wkoll ikun suġġett għal reviżjoni bi qbil komuni bejn il-Partijiet u fir-rispett ta' kull rakkomandazzjoni jew riżoluzzjoni eventwali ta' l-IOTC, dwar il-ġestjoni ta' l-istokks, li tista' tiġi milquta minn dan it-tqassim ġdid. Il-Partijiet għandhom jiftiehmu dwar l-aġġustament korrispondenti tal-kontribuzzjoni finanzjarja jekk it-tqassim il-ġdid ta' l-opportunitajiet ta' sajd jiġġustifika dan.
   Artikolu 5
   Opportunitajiet ġodda ta' sajd
   1.   Fil-każ li l-bastimenti Komunitarji jkunu interessati f'xi attivitajiet ta' sajd li mhumiex previsti fl-Artikolu 1, il-Partijiet għandhom jikkonsultaw lil xulxin qabel l-għoti ta' awtorizzazzjoni għal tali attivitajiet u, fejn ikun il-każ, jiftiehmu dwar il-kondizzjonijiet applikabbli għal dawn l-attivitajiet ta' sajd, inklużi l-emendi korrispondenti li jkunu meħtieġa li jsiru lil dan il-Protokoll u l-Anness tiegħu.
   2.   Il-Partijiet għandhom jinkoraġġixxu s-sajd sperimentali, partikolarment ta' dawk l-ispeċi ta' l-ilmijiet fondi, preżenti fl-ibħra tas-Seychelles. Għal dan il-għan, u fuq it-talba ta' xi Parti minnhom, huma għandhom jikkonsultaw lil xulxin u jiddeterminaw, każ b'każ, dawk l-ispeċi, il-kondizzjonijiet u l-parametri l-oħra li jkunu relevanti.
   Il-Partijiet għandhom iwettqu sajd sperimentali skond il-parametri miftiehma bejn iż-żewġ Partijiet fi ftehim amministrattiv fejn dan ikun opportun. L-awtorizzazzjonijiet tas-sajd sperimentali għandhom jiġu miftiehma għal perjodu massimu ta' sitt xhur.
   Fil-każ li l-Partijiet iqisu li l-kampanji sperimentali ikunu taw riżultati pożittivi, il-Gvern tas-Seychelles jista' jqassam l-opportunitajiet tas-sajd ta' l-ispeċi l-ġodda lill-flotta Komunitarja sa meta jiskadi l-Protokoll preżenti. Il-kontribuzzjoni finanzjarja prevista fl-Artikolu 2(1) konsegwentement tiżdied.
   Artikolu 6
   Sospensjoni u reviżjoni tal-ħlas tal-kontribuzzjoni finanzjarja
   1.   Fejn, minħabba ċirkostanzi li jkunu imputabbli esklussivament għal xi tort jew negliġenza tas-Seychelles, ma jkunux jistgħu isiru attivitajiet tas-sajd fl-ibħra tas-Seychelles, il-Komunità Ewropea tista', wara konsultazzjonijiet mas-Seychelles, tissospendi l-ħlas tal-kontribuzzjoni finanzjarja, bil-kondizzjoni li l-Komunità Ewropea tkun ħallset l-ammont kollu dovut sal-mument tas-sospensjoni.
   2.   Il-ħlas tal-kontribuzzjoni finanzjarja għandu jissokta minn meta s-sitwazzjoni tiġi lura għan-normal u wara konsultazzjonijiet u bi qbil bejn iż-żewġ Partijiet li jikkonfermaw li s-sitwazzjoni tkun tali li tippermetti t-tkomplija ta' l-attivitajiet normali tas-sajd.
   Artikolu 7
   Appoġġ għal sajd responsabbli u sostenibbli fl-ibħra tas-Seychelles
   1.   Parti li tikkonsisti fis-36 % tal-kontribuzzjoni finanzjarja prevista fl-Artikolu 2(1) ta' dan il-Protokoll għandha tiġi destinata għall-iżvilupp u l-implementazzjoni ta' politika settorjali tas-sajd fis-Seychelles bil-għan li jiġi promoss is-sajd responsabbli u sostenibbli fl-ibħra tagħhom. L-amministrazzjoni ta' din il-kontribuzzjoni għandha tkun ibbażata fuq l-indentifikazzjoni mill-Partijiet, bi qbil komuni, ta' l-għanijiet li għandhom jintlaħqu u tal-programazzjoni annwali u multi-annwali sabiex jintlaħqu.
   2.   Bil-għan li jiġi implementat il-paragrafu 1, il-Komunità u s-Seychelles għandhom jiftiehmu fi ħdan il-Kummissjoni Konġunta prevista fl-Artikolu 7 tal-Ftehim, mid-data tad-dħul fis-seħħ tal-Protokoll, u sa mhux aktar tard minn tliet xhur wara dik id-data, dwar Programm Settorjali Multi-annwali, u dwar il-modalitajiet ta' l-applikazzjoni tiegħu, li jinkludi partikolarment:

               a)

               il-linji ta' gwida fuq bażi annwali u multi-annwali, li fuqhom tintuża l-perċentwali tal-kontribuzzjoni finanzjarja prevista fil-paragrafu 1;

               b)

               l-għanijiet li għandhom jintlaħqu fuq bażi annwali u multi-annwali bl-għan li, eventwalment, jiġi introdott is-sajd sostenibbli u responsabbli, b'kont meħud tal-prijoritajiet espressi mis-Seychelles fi ħdan il-politika nazzjonali tas-sajd jew politika oħra li jkollha rabta ma' jew impatt fuq il-promozzjoni tas-sajd responsabbli u sostenibbli;

               c)

                il-kriterji u l-proċeduri li jintużaw sabiex issir valutazzjoni tar-riżultati miksuba, fuq bażi annwali.

         3.   Kull modifika proposta għall-Programm Settorjali Multi-annwali għandha tiġi approvata miż-żewġ Partijiet fi ħdan il-Kummissjoni Konġunta.
   4.   Kull sena, għandu jiġi deċiż mis-Seychelles kif issir l-allokazzjoni tal-parti mill-kontribuzzjoni finanzjarja prevista fil-paragrafu 1 għall-finijiet ta' l-implementazzjoni tal-Programm multi-annwali. Fir-rigward ta' l-ewwel sena ta' l-applikazzjoni tal-Protokoll, dan l-ammont għandu jiġi komunikat lill-Komunità fil-mument ta' l-approvazzjoni fil-Kummissjoni Konġunta tal-Programm Settorjali Multi-annwali. Għal kull sena segwenti, dan l-ammont għandu jiġi komunikat mis-Seychelles lill-Komunità sa mhux aktar tard mill-1 ta' Diċembru tas-sena ta' qabel.
   5.   Fil-każ li l-valutazzjoni annwali tar-riżultati ta' l-implementazzjoni tal-Programm Settorjali Multi-annwali tiġġustifika li dan isir, il-Komunità Ewropea tista' titlob, bl-approvazzjoni tal-Kumitat Konġunt, bidla fil-kontribuzzjoni finanzjarja unika prevista fl-Artikolu 2(1), sabiex l-ammont effettiv tal-fondi allokati għall-implementazzjoni tal-Programm jiġi adattat għal dawn ir-riżultati.
   Artikolu 8
   Nuqqas ta' qbil – sospensjoni ta' l-applikazzjoni tal-Protokoll
   1.   Kull nuqqas ta' qbil bejn il-Partijiet fir-rigward ta' l-interpretazzjoni tad-disposizzjonijiet ta' dan il-Protokoll jew fir-rigward ta' l-applikazzjoni tiegħu għandu jkun is-suġġett ta' konsultazzjoni bejn il-Partijiet fi ħdan il-Kummissjoni Konġunta prevista fl-Artikolu 7 tal-Ftehim, jekk dan ikun meħtieġ, li tiltaqa' f'seduta straordinarja.
   2.   Mingħajr preġudizzju għad-disposizzjonijiet ta' l-Artikolu 9, l-applikazzjoni tal-Protokoll tista' tiġi sospiża fuq l-inizjattiva ta' waħda mill-Partijiet jekk in-nuqqas ta' qbil bejn il-Partijiet jitqies bħala wieħed gravi u jekk il-konsultazzjonijiet kondotti fi ħdan il-Kummissjoni Konġunta skond il-paragrafu 1 ma jkunux irriżultaw f'soluzzjoni bonarja.
   3.   Is-sospensjoni ta' l-applikazzjoni tal-Protokoll għandha tkun suġġetta għan-notifika mill-Parti interessata ta' l-intenzjoni tagħha bil-miktub, mill-anqas tliet xhur qabel id-data li fiha din is-sospensjoni tidħol fis-seħħ.
   4.   Fil-każ ta' sospensjoni, il-Partijiet għandhom ikomplu jikkonsultaw lil xulxin bl-għan li jsibu soluzzjoni bonarja għan-nuqqas ta' qbil bejniethom. Hekk kif tinstab tali soluzzjoni, l-applikazzjoni tal-Protokoll għandha tkompli u l-ammont tal-kontribuzzjoni finanzjarja għandu jitnaqqas proporzjonalment u pro rata temporis skond it-tul ta' żmien li matulu l-applikazzjoni tal-Protokoll kienet sospiża.
   Artikolu 9
   Sospensjoni ta' l-applikazzjoni tal-Protokoll minħabba nuqqas ta' ħlas
   Suġġett għad-disposizzjonijiet ta' l-Artikolu 3, fil-każ li l-Komunità Ewropea tonqos milli tagħmel il-ħlasijiet previsti fl-Artikolu 2, l-applikazzjoni ta' dan il-Protokoll tista' tiġi sospiża mis-Seychelles.
   Artikolu 10
   Leġislazzjoni nazzjonali
   L-attivitajiet tal-bastimenti tas-sajd tal-Komunità fis-Seychelles għandhom ikunu suġġetti għal-liġijiet u għar-regolamenti nazzjonali, sakemm ma jkunx provdut mod ieħor taħt dan il-Protokoll u l-Anness tiegħu.
   Artikolu 11
   Klawżola ta' reviżjoni
   Wara t-tielet anniversarju ta' l-applikazzjoni ta' dan il-Protokoll u ta' l-Anness tiegħu, il-Partijiet għandhom jirrivedu l-applikazzjoni tal-Protokoll u l-Anness tiegħu u, fejn ikun il-każ, jikkonsultaw dwar kwalunkwe emendament tad-disposizzjonijiet tagħhom. Dawn l-emendi jistgħu jinkludu t-tunnellaġġ ta' referenza u l-ħlasijiet bil-quddiem imwettqa għal-liċenzji kif ukoll għall-proporzjon bejn l-ammont għal kull tunnellata metrika indikat fl-Artikolu 2(4) u l-ammont indikat fit-Taqsima 2(2) ta' l-Anness.
   ARTIKOLU 12
   Taħsir
   Il-Protokoll u l-Anness I, datati s-17 ta' Jannar 2002, mal-Ftehim bejn il-Komunità Ekonomika Ewropea u r-Repubblika tas-Seychelles dwar is-sajd 'il barra mill-kosta tas-Seychelles, li daħal fis-seħħ fit-28 ta' Ottubru 1987, huma b'dan revokati u sostitwiti b'dan il-Protokoll u l-Anness tiegħu.
   Artikolu 13
   Dħul fis-seħħ
   1.   Dan il-Protokoll u l-Anness tiegħu għandhom jidħlu fis-seħħ fid-data li fiha l-Partijiet jinnotifikaw lil xulxin bit-tlestija tal-proċeduri meħtieġa għal dan l-iskop.
   2.   Dan il-Protokoll għandu japplika mit-18 ta' Jannar 2005 'il quddiem.


title: Deċiżjoni tal-Kunsill 2012/36/PESK tat- 23 ta’ Jannar 2012 li temenda d-Deċiżjoni 2010/639/PESK dwar miżuri restrittivi kontra l-Bjelorussja

text:
               24.1.2012

               MT

               Il-Ġurnal Uffiċjali tal-Unjoni Ewropea

               L 19/31

         DEĊIŻJONI TAL-KUNSILL 2012/36/PESK
   tat-23 ta’ Jannar 2012
   li temenda d-Deċiżjoni 2010/639/PESK dwar miżuri restrittivi kontra l-Bjelorussja
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b’mod partikolari l-Artikolu 29 tiegħu,
   Billi:

               (1)

               Fil-25 ta’ Ottubru 2010, il-Kunsill adotta d-Deċiżjoni 2010/639/PESK dwar miżuri restrittivi kontra l-Bjelorussja (1).

               (2)

               Fl-10 ta’ Ottubru 2011, il-Kunsill estenda l-miżuri restrittivi eżistenti sal-31 ta’ Ottubru 2012 billi adotta d-Deċiżjoni 2011/666/PESK (2).

               (3)

               Fid-dawl tal-gravità tas-sitwazzjoni fil-Bjelorussja, għandhom jiġu adottati miżuri restrittivi addizzjonali kontra l-Bjelorussja.

               (4)

               Ir-restrizzjonijiet fuq l-ammissjoni u fuq l-iffriżar ta’ fondi u riżorsi ekonomiċi għandhom jiġu applikati lill-persuni responsabbli minn ksur serju tad-drittijiet tal-bniedem jew ir-repressjoni tas-soċjetà ċivili u l-oppożizzjoni demokratika, b’mod partikolari persuni f’pożizzjoni ta’ tmexxija, u lill-persuni u entitajiet li jibbenefikaw minn jew jappoġġaw lir-reġim ta’ Lukashenko, b’mod partikolari persuni u entitajiet li jipprovdu appoġġ finanzjarju u materjali lir-reġim.

               (5)

               Id-Deċiżjoni 2010/639/PESK għandha tiġi emendata kif kif meħtieġ,

         ADOTTA DIN ID-DEĊIŻJONI:
   Artikolu 1
   Id-Deċizjoni 2010/639/PESK hija b’dan emendata kif ġej:

               (1)

               fl-Artikolu 1(1), żdiedu l-punti li ġejjin:

                           “(e)

                           għal ksur serju tad-drittijiet tal-bniedem jew ir-repressjoni tas-soċjetà ċivili u l-oppożizzjoni demokratika fil-Bjelorussja, kif imniżżel fl-Anness V;

                           (f)

                           u persuni u entitajiet li jibbenefikaw minn jew jappoġġaw lir-reġim ta’ Lukashenko kif imniżżel fl-Anness V.”;

               (2)

               fl-Artikolu 2(1), iddaħħlu l-punti li ġejjin:

                           “(c)

                           għal ksur serju tad-drittijiet tal-bniedem jew ir-repressjoni tas-soċjetà ċivili u l-oppożizzjoni demokratika fil-Bjelorussja, kif imniżżel fl-Anness V;

                           (d)

                           u persuni u entitajiet li jibbenefikaw minn jew jappoġġaw lir-reġim ta’ Lukashenko, kif imniżżel fl-Anness V;”;

               (3)

               fl-Artikolu 2, il-paragrafu 2 inbidel b’dan li ġej:
               “2.   L-ebda fondi jew riżorsi ekonomiċi ma għandhom isiru disponibbli, direttament jew indirettament, lil jew għall-benefiċċju tal-persuni elenkati fl-Anness IIIA jew IV.”;

               (4)

               fl-Artikolu 3(1), il-punt (a) ġie ssostitwit b’dan li ġej:

                           “(a)

                           meħtieġa biex jissodisfaw il-ħtiġijiet bażiċi tal-persuni elenkati fl-Annessi IIIA, IV u V u l-membri dipendenti tal-familji tagħhom, inklużi pagamenti għal ikel, kera jew garanziji ipotekarji, mediċini u trattament mediku, taxxi, ħlas ta’ assigurazzjoni, u ħlasijiet għall-użu ta’ servizzi pubbliċi;”.

         Artikolu 2
   L-Anness għal din id-Deċiżjoni għandu jiżdied mad-Deċiżjoni 2010/639/PESK bħala Anness V.
   Artikolu 3
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, it-23 ta’ Jannar 2012.

            Għall-Kunsill

            Il-President

         C. ASHTON

      (1)  ĠU L 280, 26.10.2010, p. 18.

      (2)  ĠU L 265, 11.10.2011, p. 17.

      ANNESS

            “ANNESS V

               Lista ta’ persuni u entitajiet imsemmija fl-Artikoli 1(1)(e) u (f) u fl-Artikoli 2(1)(c) u (d)

                        Persuni

                        Entitajiet”


title: Deċiżjoni tal-Kunsill (UE) 2015/239 tal- 10 ta' Frar 2015 dwar il-konklużjoni, f'isem l-Unjoni Ewropea, ta' Protokoll li jistabbilixxi l-opportunitajiet ta' sajd u l-kontribuzzjoni finanzjarja previsti mill-Ftehim ta' Sħubija fis-Settur tas-Sajd bejn l-Unjoni Ewropea u r-Repubblika Demokratika ta' São Tomé u Príncipe

text:
               16.2.2015

               MT

               Il-Ġurnal Uffiċjali tal-Unjoni Ewropea

               L 40/4

         DEĊIŻJONI TAL-KUNSILL (UE) 2015/239
   tal-10 ta' Frar 2015
   dwar il-konklużjoni, f'isem l-Unjoni Ewropea, ta' Protokoll li jistabbilixxi l-opportunitajiet ta' sajd u l-kontribuzzjoni finanzjarja previsti mill-Ftehim ta' Sħubija fis-Settur tas-Sajd bejn l-Unjoni Ewropea u r-Repubblika Demokratika ta' São Tomé u Príncipe
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 43 flimkien mal-punt (a) tat-tieni subparagrafu tal-Artikolu 218(6) u l-Artikolu 218(7) tiegħu,
   Wara li kkunsidra l-proposta mill-Kummissjoni Ewropea,
   Wara li kkunsidra l-approvazzjoni tal-Parlament Ewropew,
   Billi:

               (1)

               Fit-23 ta' Lulju 2007, il-Kunsill approva l-Ftehim ta' Sħubija fis-Settur tas-Sajd bejn ir-Repubblika Demokratika ta' São Tomé e Príncipe u l-Komunità Ewropea (minn hawn 'il quddiem imsejjaħ il-“Ftehim ta' Sħubija”) billi adotta r-Regolament (KE) Nru 894/2007 (1).

               (2)

               L-applikazzjoni tal-aħħar Protokoll (2) li jistabbilixxi l-opportunitajiet ta' sajd u l-kontribuzzjoni finanzjarja previsti mill-Ftehim ta' Sħubija skadiet fit-12 ta' Mejju 2014.

               (3)

               L-Unjoni nnegozjat Protokoll ġdid mar-Repubblika Demokratika ta' São Tomé u Príncipe, għal perjodu ta' erba' snin, li jagħti lill-bastimenti tal-Unjoni opportunitajiet ta' sajd fl-ilmijiet li fuqhom ir-Repubblika Demokratika ta' São Tomé u Príncipe għandha s-sovranità jew il-ġurisdizzjoni fir-rigward tas-sajd.

               (4)

               Dan il-Protokoll ġdid ġie ffirmat f'konformità mad-Deċiżjoni tal-Kunsill 2014/334/UE (3) u għandu jiġi applikat provviżorjament mid-data tal-iffirmar tiegħu.

               (5)

               Il-Protokoll il-ġdid għandu jiġi approvat.

               (6)

               Il-Ftehim ta' Sħubija jistabbilixxi Kumitat Konġunt inkarigat li jissorvelja l-implimentazzjoni ta' dan il-Ftehim. Barra minn hekk, f'konformità mal-Protokoll, il-Kumitat Konġunt jista' japprova ċerti modifiki għall-Protokoll. Bl-iskop tal-faċilitazzjoni tal-approvazzjoni ta' dawn il-modifiki, huwa xieraq li l-Kummissjoni tingħata s-setgħa, taħt kondizzjonijiet speċifiċi, biex tapprovahom skont proċedura simplifikata,

         ADOTTA DIN ID-DEĊIŻJONI:
   Artikolu 1
   Il-Protokoll li jistabbilixxi l-opportunitajiet ta' sajd u l-kontribuzzjoni finanzjarja previsti fil-Ftehim ta' Sħubija fis-Settur tas-Sajd bejn l-Unjoni Ewropea u r-Repubblika Demokratika ta' São Tomé u Príncipe (minn hawn 'il quddiem imsejjaħ il-“Protokoll”) huwa approvat f'isem l-Unjoni (4).
   Artikolu 2
   Il-President tal-Kunsill għandu jagħti, f'isem l-Unjoni, in-notifika prevista fl-Artikolu 15 tal-Protokoll (5).
   Artikolu 3
   Mingħajr preġudizzju għad-dispożizzjonijiet u l-kondizzjonijiet stipulati fl-Anness, il-Kummissjoni hija b'dan mogħtija s-setgħa li tapprova, f'isem l-Unjoni, il-modifiki li jsiru lill-Protokoll fil-Kumitat Konġunt.
   Artikolu 4
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fi Brussell, l-10 ta' Frar 2015.

            Mill-Kunsill

            Il-President

         E. RINKĒVIČS

      (1)  Ir-Regolament tal-Kunsill (KE) Nru 894/2007 tat-23 ta' Lulju 2007 dwar il-konklużjoni ta' Ftehim ta' Sħubija fis-Settur tas-Sajd bejn ir-Repubblika Demokratika ta' São Tomé e Príncipe u l-Komunità Ewropea (ĠU L 205, 7.8.2007, p. 35).

      (2)  Protokoll li jistabbilixxi l-opportunitajiet ta' sajd u l-kontribuzzjoni finanzjarja previsti fil-Ftehim ta' Sħubija dwar is-Sajd bejn l-Unjoni Ewropea u r-Repubblika Demokratika ta' São Tomé u Príncipe (ĠU L 136, 24.5.2011, p. 5).

      (3)  Id-Deċiżjoni tal-Kunsill 2014/334/UE tad-19 ta' Mejju 2014 dwar l-iffirmar, f'isem l-Unjoni Ewropea, u l-applikazzjoni provviżorja tal-Protokoll li jistabbilixxi l-opportunitajiet ta' sajd u l-kontribuzzjoni finanzjarja previsti bil-Ftehim ta' Sħubija fis-Settur tas-Sajd bejn l-Unjoni Ewropea u r-Repubblika Demokratika ta' São Tomé u Príncipe (ĠU L 168, 7.6.2014, p. 1).

      (4)  Il-Protokoll ġie ppubblikat fil-ĠU L 168, 7.6.2014, p. 3 flimkien mad-Deċiżjoni dwar l-iffirmar.

      (5)  Id-data tad-dħul fis-seħħ tal-Protokoll għandha tiġi ppubblikata f'Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.

      ANNESS

         L-ambitu tas-setgħat mogħtija u l-proċedura għall-istabbiliment tal-pożizzjoni tal-Unjoni fil-Kumitat Konġunt

                  1.

                  Il-Kummissjoni hija awtorizzata li tinnegozja mar-Repubblika Demokratika ta' São Tomé u Principe u, meta jixraq u suġġett għall-konformità mal-paragrafu 3 ta' dan l-Anness, tapprova l-modifiki għall-Protokoll fir-rigward tal-kwistjonijiet li ġejjin:

                              (a)

                              deċiżjoni dwar il-modalitajiet tal-appoġġ settorjali f'konformità mal-Artikolu 3 tal-Protokoll;

                              (b)

                              adattament tad-dispożizzjonijiet li jirregolaw il-kondizzjonijiet tal-attivitajiet tas-sajd u l-modalitajiet tal-applikazzjoni tal-Protokoll u tal-Annessi f'konformità mal-Artikolu 5(2) tal-Protokoll.

                  2.

                  Fi ħdan il-Kumitat Konġunt stabbilit skont il-Ftehim tas-Sħubija fis-Settur tas-Sajd, l-Unjoni għandha:

                              (a)

                              taġixxi f'konformità mal-objettivi li għandha l-Unjoni fi ħdan il-qafas tal-Politika Komuni tas-Sajd,

                              (b)

                              tkun konformi mal-Konklużjonijiet tal-Kunsill tad-19 ta' Marzu 2012 dwar il-Komunikazzjoni dwar id-dimensjoni esterna tal-Politika Komuni tas-Sajd,

                              (c)

                              tippromwovi pożizzjonijiet li huma konsistenti mar-regoli rilevanti adottati mill-Organizzazzjonijiet Reġjonali tal-Ġestjoni tas-Sajd.

                  3.

                  Meta deċiżjoni dwar il-modifiki għall-Protokoll msemmija fil-paragrafu 1 hija prevista li tiġi adottata waqt laqgħa tal-Kumitat Konġunt, għandhom jittieħdu l-passi meħtieġa sabiex il-pożizzjoni li għandha tiġi espressa f'isem l-Unjoni tieħu kont tal-informazzjoni l-aktar reċenti dwar l-istatistika, dik bijoloġika u informazzjoni rilevanti oħra mibgħuta lill-Kummissjoni.
                  Għal dan il-għan u abbażi ta' dik l-informazzjoni, dokument preparatorju li jistabbilixxi d-dettalji tal-pożizzjoni prevista tal-Unjoni għandu jintbagħat mis-servizzi tal-Kummissjoni, fi żmien suffiċjenti qabel il-laqgħa rilevanti tal-Kumitat Konġunt, lill-Kunsill jew lill-korpi preparatorji tiegħu għall-kunsiderazzjoni u l-approvazzjoni.
                  Il-pożizzjoni prevista tal-Unjoni fid-dokument preparatorju għandha titqies li ntlaħaq qbil dwarha, sakemm numru ta' Stati Membri ekwivalenti għal minoranza li timblokka ma joġġezzjonax waqt laqgħa tal-korp preparatorju tal-Kunsill jew fi żmien 20 ġurnata minn meta jkun wasal id-dokument preparatorju, skont liema data tinżerta l-ewwel. Fil-każ ta' oġġezzjoni, il-kwistjoni għandha tintbagħat lill-Kunsill.
                  Jekk, matul laqgħat ulterjuri, inkluż dawk fuq il-post, ikun impossibbli li jintlaħaq qbil sabiex il-pożizzjoni tal-Unjoni tieħu kont ta' elementi ġodda, il-kwistjoni għandha tiġi rreferuta lill-Kunsill jew lill-korpi preparatorji tiegħu.
                  Il-Kummissjoni hija mistiedna tieħu l-passi meħtieġa, fi żmien debitu, bħala segwitu għad-deċiżjoni tal-Kumitat Konġunt, inkluż li, fejn ikun il-każ, tippubblika d-deċiżjoni rilevanti f'Il-Ġurnal Uffiċjali tal-Unjoni Ewropea u tippreżenta kwalunkwe proposta meħtieġa għall-implimentazzjoni ta' dik id-deċiżjoni.


title: Deċiżjoni tal-Kunsill tal- 15 ta' Novembru 2004 li taħtar żewġ membri Ċeki u tliet membri supplenti Ċeki tal-Kumitat tar-Reġjuni

text:
               7.6.2006

               MT

               Il-Ġurnal Uffiċjali ta’ l-Unjoni Ewropea

               122

         DEĊIŻJONI TAL-KUNSILL
   tal-15 ta' Novembru 2004
   li taħtar żewġ membri Ċeki u tliet membri supplenti Ċeki tal-Kumitat tar-Reġjuni
   (2004/779/KE)
   IL-KUNSILL TA' L-UNJONI EWROPEA,
   Wara li kkunsida t-Trattat li jistabbilixxi l-Komunità Ewropea, u b'mod partikolari l-Artikolu 263 tiegħu,
   Wara li kkunsidra l-proposta mill-Gvern Ċek,
   Billi:

               (1)

               fit-22 ta' Jannar 2002 (1) il-Kunsill adotta Deċiżjoni li taħtar il-membri u l-membri supplenti tal-Kumitat tar-Reġjuni,

               (2)

               żewġ postijiet bħala membri tal-Kumitat tar-Reġjuni saru vakanti wara r-riżenji tas-Sur Jan BŘEZINA, notifikata lill-Kunsill fit-22 ta' Lulju 2004, u tas-Sur Oldřich VLASÁK, notifikata lill-Kunsill fit-30 ta' Awissu 2004; post wieħed bħala membru supplenti tal-Kumitat tar-Reġjuni sar vakanti wara r-riżenja tas-Sur Petr DUCHOŇ, notifikata lill-Kunsill fit-30 ta' Awissu 2004. Żewġ postijiet bħala membri supplenti tal-Kumitat tar-Reġjuni saru vakanti wara n-nomina tas-Sur František SLAVÍK u tas-Sur Tomáš ÚLEHLA biex isiru membri sħaħ.

         IDDEĊIEDA KIF ĠEJ:
   Artikolu Uniku
   Dawn li ġejjin huma maħtura għall-Kumitat tar-Reġjuni

               (a)

               bħala membri

                           1.

                           Is-Sur František SLAVÍK,
                           President tal-Kunsill Reġjonali ta' Zlínský kraj
                           biex jissostitwixxi s-Sur Jan BŘEZINA

                           2.

                           Is-Sur Tomáš ÚLEHLA,
                           Sindku tal-Belt ta' Zlín, Zlínský kraj
                           biex jissostitwixxi s-Sur Oldřich VLASÁK

               (b)

               bħala membri supplenti:

                           1.

                           Is-Sinjura Ivana ČERVINKOVÁ
                           Sindku tal-Muniċipalità ta' Kostelec nad Orlicí, Královehradecký kraj
                           biex tissostitwixxi s-Sur Petr DUCHOŇ

                           2.

                           Is-Sur Ivan KOSATÍK,
                           It-tieni Deputat tal-President tal-Kunsill Reġjonali ta' Olomoucký kraj
                           biex jissostitwixxi s-Sur František SLAVÍK

                           3.

                           Is-Sur Petr OSVALD
                           Membru ta' l-awtorità lokali tal-Belt ta' Plzeň, Plzeňský kraj
                           biex jissostitwixxi s-Sur Tomáš ÚLEHLA

         għall-bqija tal-mandat tagħhom, li jibqa' jgħodd sal-25 ta' Jannar 2006.

      Magħmula fi Brussel, nhar il-15 ta' Novembru 2004.

            Għall-Kunsill

            Il-President

         M. VAN DER HOEVEN

      (1)  ĠU L 24, 26.1.2002, p. 38.